  Майя Бывальцева Быдӟым Атыкай ожын бырем Удмуртиысь Александр Осинцевлэсь лысьӧмъёссэ Ижкаре ваёзы. Кызьы ивортэ кар администрацилэн пресс-службаез, лысьӧмъёсты сётон ужрад 6-тӥ куартолэзе 10 часын Свято-Михайловской соборын ортчоз. Удмуртиысь Шор архивлэн сётэтъёсызъя, Александр Осинцевез фронтэ 1938-тӥ арын 15-тӥ куарусёнэ басьтӥзы. Солэсь ДБ-3А бомбардировщиксэ (пыриськиз кыдёке лобась 22-тӥ бомбардировочной авиаполке) 1941-тӥ арын 7-тӥ гудырикошконэ кенжытӥзы. Усем самолётэз Новгород улосвылысь Холм карысь «Пирамида» отрядлэн ёзчиосыз кык ар талэсь азьло шедьтӥзы. Кабинаысьтыз волонтёръёс стрелок-радистлэсь Александр Осинцевлэсь лысьӧмъёссэ поттӥзы, ужкагазъёсъя со Ижкарын вордскемын вылэм. Бырем муртлэн семьяез ожгарчилэсь лысьӧмъёссэ вордскем шаераз вайыны куриз. Соосты 22-тӥ инвожо азьын — Буре ваён но кайгырон нунал азьын — Лымшор шайвылын ватыны малпало. Кызьы ивортӥз Ижкар администрацилэн пресс-службаез, Удмуртиысь К. Герд нимо йӧскалык музей ожгарчилэсь куд-ог арбериоссэ утён но выльдон вылысь басьтыны но Вормонлэн 73 ар тырмонэзлы адӟытон радъяны дась. Тегъёс: Мерлык Ижкар Удмуртия БыдӟымАтыкайож буреваён волонтёръёс  